Khalsom binti Abdullah

Enche' Besar Hajah Khalsom binti Abdullah (Josephine Ruby Trevorrow; 2 Disember 1935 – 1 Jun 2018) merupakan seorang rakyat Britain. Beliau merupakan isteri pertama kepada Sultan Iskandar ibni Sultan Ismail, Sultan bagi negeri Johor Darul Takzim, Malaysia.

Sultan Iskandar telah mengenalinya ketika baginda sedang melanjutkan pelajaran di Britain. Josephine akhirnya telah memeluk agama Islam dan berkahwin dengan Sultan Iskandar pada tahun 1956 dan menukar namanya kepada Khalsom binti Abdullah. Pada 1962 setelah bercerai, beliau telah menetap di England. Beliau bagaimanapun sempat bermadu dengan Tengku Zanariah binti Tengku Panglima Raja Ahmad daripada kerabat diraja Kelantan, yang dinikahi Sultan Iskandar pada tahun 1961.

Setelah lama bermaustatin di London, beliau kembali ke Johor untuk menghadiri istiadat pemakaman bekas suaminya. Sempena Ulang Tahun Hari Keputeraan Sultan Johor, Sultan Ibrahim Ibni Almarhum Baginda Al-Mutawakkil Alallah Sultan Iskandar Al-Haj yang Ke-52, baginda telah mengurniakan Darjah Kerabat Johor Yang Amat Dihormati Pangkat Pertama (DK I) dan berkenan memberi gelaran Yang Amat Mulia kepada bonda baginda. Kini gelaran rasmi bonda baginda adalah Yang Amat Mulia Enche Besar Hajah Khalsom Abdullah, DK I (Johor).

Kemangkatan
Almarhumah Enche' Besar Hajah Khalsom binti Abdullah mangkat di London pada jam 12:24 tengah malam akibat sakit tua, Jumaat, 1 Jun 2018. Kemangkatan Almarhumah diumumkan oleh Yang Dipertua Jumaah Majlis Diraja Johor Dato' Abdul Rahim bin Ramli di Bangunan Sultan Ibrahim, Bukit Timbalan. Dengan itu, semua bendara negeri Johor dan bendera daerah dikibarkan separuh tiang sejak pengumuman kemangkatan Enche' Besar sehinggalah tamat istiadat pemakamannya. Jenazah Almarhumah tiba di Hangar Diraja Lapangan Terbang Antarabangsa Senai kira-kira pada jam 11 malam 5 Jun lalu diiring ke Istana Besar menggunakan ambulans peribadi Sultan Johor. Istiadat pemakaman Almarhumah diadakan separuh istiadat kemangkatan diraja pada keesokan harinya. Jenazah Almarhumah disemayamkan di Bilik Singgahsana Istana Besar untuk penghormatan terakhir selama dua jam lalu diusung dengan pedati diraja yang ditarik oleh 40 anggota Timbalan Setia Negari Johor dari Istana Besar hingga ke Makam Diraja Bukit Mahmoodiah, Johor Bahru untuk dimakamkan. Almarhumah dimakamkan sebaris dengan makam cucunda baginda, Almarhum Tunku Laksamana Johor Tunku Abdul Jalil ibni Sultan Ibrahim.

Terasul, gelaran, kurniaan dan lambang

Terasul dan gelaran
 2 Disember 1935 – 5 Januari 1956: Cik Josephine Ruby Trevorrow
 5 Januari 1956 – 9 Jun 1962: Yang Amat Mulia Enche’ Puan Khalsom binti Abdullah
 9 Jun 1962 – 22 November 2010: Yang Amat Berbahagia Che' Puan Hajah Khalsom binti Abdullah
 22 November 2010 – 1 Jun 2018: Yang Amat Mulia Enche' Besar Hajah Khalsom binti Abdullah

Kurniaan
 
 Darjah Kerabat Johor Yang Amat Dihormati
  Pangkat Pertama (DK I, 22.11.2010)
 Darjah Sultan Ibrahim Johor Yang Amat Disanjungi
  Pangkat Pertama, Dato’ Sri Mulia Sultan Ibrahim Johor (SMIJ, 30.3.2015)

Anakanda

Lihat juga 
 Sultan Iskandar ibni Sultan Ismail
 Sultan Ibrahim Ismail Ibni Sultan Mahmud Iskandar

Rujukan 

Kelahiran 1935
Kematian 2018
Kerabat diraja Johor
Orang dari Inggeris
Orang Malaysia berketurunan Inggeris
Muslim Inggeris
Muslim Malaysia
Pemeluk Islam
Penerima Darjah Dato’ Sri Mulia Sultan Ibrahim Johor